L'organisme de recerca que hagi signat un conveni d'acollida amb un estranger no resident a Espanya ha de presentar, en el model oficial establert a aquest efecte, i a través de qui tingui atribuïda vàlidament la representació legal, la corresponent sol·licitud d'autorització inicial de residència i treball per a recerca, davant l'òrgan competent per a la seva tramitació de la província on s'hagi d'iniciar el projecte de recerca.
A la sol·licitud d'autorització, s'hi ha d'adjuntar la documentació següent:
a ) El NIF, i el document públic que atorgui la representació legal de l'organisme de recerca a favor de la persona física que formuli la sol·licitud.
La inscripció de l'organisme de recerca en la Seguretat Social ha de ser comprovada d'ofici per part de l'òrgan administratiu davant el qual es presenti la sol·licitud.
b ) Còpia del passaport complet, o document de viatge, en vigor, de l'investigador estranger, reconegut com a vàlid a Espanya.
c ) El conveni d'acollida signat entre l'investigador estranger i l'organisme de recerca, que ha d'incloure memòria descriptiva del projecte de recerca, i el contracte de treball entre tots dos.
d ) L'acreditativa de la qualificació professional legalment exigida per a l'exercici de la professió.
Igualment, l'òrgan competent per a la tramitació ha de verificar, d'ofici, que l'organisme està inclòs en la llista d'organismes autoritzats per a la signatura de convenis d'acollida.
Rebuda la sol·licitud, l'òrgan competent l'ha de registrar, deixant constància immediata de la seva presentació, i l'ha d'introduir en la corresponent aplicació informàtica, de tal manera que permeti que els òrgans competents per emetre resolució puguin tenir coneixement de la sol·licitud en temps real.
Admesa a tràmit la sol·licitud, s'ha de procedir a la instrucció del procediment i a la immediata tramitació i s'ha de comprovar d'ofici la informació respecte al compliment de les obligacions en matèria tributària i de Seguretat Social, així com s'han de sol·licitar els informes dels serveis competents de la Direcció General de la Policia i la Guàrdia Civil i del Registre Central de Penats.
Aquests informes s'han d'emetre en el termini màxim de deu dies.
La sol·licitud i emissió dels informes a què es refereix aquest apartat s'han de fer per mitjans electrònics.
L'òrgan competent, a la vista de la documentació presentada i dels informes obtinguts, ha d'emetre resolució de forma motivada en el termini de quaranta-cinc dies des de la presentació de la sol·licitud, atenent els requisits que preveu aquest capítol, sobre l'autorització inicial de residència i treball per a recerca sol·licitada.
L'òrgan competent ha de gravar immediatament la resolució en l'aplicació informàtica corresponent, de manera que les autoritats dels organismes afectats, inclòs el Ministeri d'Afers Exteriors i de Cooperació i la missió diplomàtica o oficina consular espanyola corresponent al lloc de residència de l'investigador en tinguin coneixement en temps real.
Quan la missió diplomàtica o oficina consular competent no disposi, per raó de la seva ubicació geogràfica, dels mitjans tècnics necessaris per a l'accés en temps real a la resolució esmentada en el paràgraf anterior, els serveis centrals del Ministeri d'Afers Exteriors i de Cooperació n'hi han de donar trasllat en el termini de vint-i-quatre hores des de la seva recepció.
Si la resolució és favorable s'ha de suspendre la seva eficàcia fins a l'obtenció del visat i fins a l'efectiva entrada de l'estranger a Espanya, i així s'ha de fer constar en la mateixa resolució.